ai4bharat/Pralekha huggingface dataset:
पेट्रोलियम आणि नैसर्गिक वायू मंत्रालय
धमेंद्र प्रधान यांनी 56 सीएनजी स्टेशन राष्ट्राला केले समर्पित
उद्योजकांनी धोरणात्मक सुधारणांचा लाभ घेवून इंधन आणि विपणन क्षेत्रात नाविन्य आणण्याचे श्री धमेंद्र प्रधान यांचे आवाहन
नवी दिल्ली, 10 सप्टेंबर 2020
केंद्रीय पेट्रोलियम आणि नैसर्गिक वायू तसेच पोलाद मंत्री धमेंद्र प्रधान यांनी आज देशातले 56 सीएनजी स्टेशन राष्ट्राला समर्पित केले. ही स्टेशन्स 13 राज्यांमध्ये आणि एका केंद्रशासित प्रदेशामध्ये उभारण्यात आली आहेत. गुजरात, हरियाणा, झारखंड, केरळ, मध्य प्रदेश, महाराष्ट्र, पंजाब, राजस्थान, उत्तर प्रदेश, उत्तराखंउ, पश्चिम बंगाल आणि आंध्र प्रदेश या राज्यांमध्ये आणि चंदिगड या केंद्रशासित प्रदेशात ही सीएनजी केंद्रे सुरू करण्यात आली आहेत.
यावेळी मंत्री प्रधान यांनी सांगितले की, गेल्या सहा वर्षांमध्ये सीएनजी स्टेशनांची संख्या मोठ्या प्रमाणावर वाढली आहे. आधी 947 सीएनजी स्टेशन होते आता ही संख्या वाढून 2300 झाली आहे. तसेच देशातल्या 400 पेक्षा जास्त जिल्ह्यांना शहर गॅस वितरण नेटवर्कच्या कक्षेत आणण्यात आले आहे. पेट्रोलियम आणि नैसर्गिक वायू नियामक मंडळ आता 11व्या सीजीडी बोलीची प्रक्रिया सुरू करण्यासाठी तयारी करीत असून त्यानंतर 50तेे100 अतिरिक्त जिल्ह्यांना स्वच्छ इंधन मिळू शकणर आहे.
गॅसआधारित अर्थव्यवस्था बनविण्याच्या दिशेने भारत वाटचाल करीत आहे. यासाठी पायाभूत सुविधा उपलब्ध करून देण्यासाठी सरकार कटिबद्ध आहे. या उद्देशपूर्तीसाठी 17,000 किलोमीटर लांबीची वाहिनी टाकण्यात येत असल्याचे धमेंद्र प्रधान यांनी यावेळी सांगितले. देशातल्या ईशान्य भागातील राज्ये आणि पूर्वेकडील राज्ये आत्तापर्यंत गॅसच्या सुविधेपासून वंचित होते, त्यांनाही यापुढे आता या सुविधेचा लाभ मिळू शकणार आहे.
इतर साधनांमधून ऊर्जा निर्मिती करण्याच्या प्रक्रियेविषयी बोलताना मंत्री धमेंद्र प्रधान म्हणाले, भारताने अक्षय ऊर्जा स्त्रोतांचा स्वीकार करून या क्षेत्रामध्ये मोठ्या प्रमाणावर काम सुरू केेले आहे. प्रदूषणाच्या स्तरामध्ये घट आणून स्वच्छ इंधन पुरवठा करण्यासाठी हरियाणा आणि उत्तर प्रदेश या राज्यांनी केलेल्या प्रयत्नांचे त्यांनी कौतुक केले.
ऊर्जा क्षेत्रातल्या धोरणात्मक सुधारणांचा लाभ घेवून इंधन आणि विपणन क्षेत्रात नाविन्य आणण्याचे आवाहन पेट्रोलियम आणि नैसर्गिक वायू मंत्री प्रधान यांनी यावेळी उद्योजकांना केले. स्टार्ट-अपसुद्धा या क्षेत्रामध्ये आपल्या नाविन्यपूर्ण संकल्पना आणू शकतात, असे सांगून गॅस स्टेशन तसेच इलेक्ट्रिक वाहन चार्जिंग स्टेशन सुरू करू शकतात, असे त्यांनी सांगितले.
भारत हा सर्वात जास्त ऊर्जा वापरणारा देश आहे. देश सर्व क्षेत्रामध्ये प्रगतीपथावर आहे, त्यामुळे यापुढील काळातही ऊर्जेला असणारी मागणी सातत्याने वाढणार आहे, त्यामुळे पंतप्रधान नरेंद्र मोदी यांच्या नेतृत्वाखाली ऊर्जा आणि इंधन क्षेत्रामध्ये आत्मनिर्भर भारत बनविण्याचे ध्येय आपल्याला साध्य करायचे आहे त्याच बरोबर शाश्वत, सुलभ आणि सर्वांना परवडणारे इंधन, ऊर्जा असली पाहिजे, त्यासाठी आमचे प्रयत्न सुरू आहेत, असेही प्रधान यावेळी म्हणाले.
या कार्यक्रमात पेट्रोलियम आणि नैसर्गिक वायू मंत्रालयाचे सचिव तरूण कपूर यांचेही भाषण झाले. यावेळी आयओसीएलचे अध्यक्ष एस.एम वैद्य तसेच पेट्रोलियम मंत्रालय, तेल विपणन कंपन्यांचे आणि सीएनजी स्टेशन सुरू करणा-या कंपन्यांचे अधिकारी उपस्थित होते.B.Gokhale/S.Bedekar/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 86
मत्स्योत्पादन, पशुविकास आणि दुग्धविकास मंत्रालय
राष्ट्रीय मत्स्यव्यवसाय विकास मंडळाने राष्ट्रीय मत्स्य उत्पादक दिन केला साजरा
नवी दिल्ली, 10 जुलै 2021
राष्ट्रीय मत्स्यव्यवसाय विकास मंडळाने राष्ट्रीय मत्स्य उत्पादक दिन आभासी माध्यमातून साजरा केला. देशभरातील सर्व मच्छीमार , मत्स्यउत्पादक आणि संबंधित भागधारकांप्रती एकता दर्शविण्यासाठी राष्ट्रीय मत्स्य उत्पादक दिन दरवर्षी साजरा केला जातो. 10 जुलै, 1957 रोजी देशात प्रथमच ओडिशाच्या अंगुल येथे गोड्या पाण्यात मोठ्या माशाच्या प्रजातीचे यशस्वी प्रजनन साध्य करण्यासाठी प्राध्यापक डॉ. हिरालाल चौधरी आणि त्यांचे सहकारी डॉ. अलीकुन्ही यांनी दिलेल्या योगदानाच्या स्मरणार्थ हा दिवस दरवर्षी साजरा केला जातो.
अशाप्रकारच्या प्रजननाचे हे अग्रणी कार्य असून यामुळे पारंपरिक ते सघन असे मत्स्यशेतीत परिवर्तन झाले आणि आधुनिक मत्स्यपालन उद्योगाला यश मिळू शकले. हा दिवस राष्ट्रीय मत्स्यव्यवसाय विकास मंडळाचा स्थापना दिन म्हणूनही साजरा करण्यात आला.
या कार्यक्रमादरम्यान केंद्रीय मत्स्यव्यवसाय, पशुसंवर्धन आणि दुग्धविकास मंत्री पुरुषोत्तम रुपाला यांनी देशांतर्गत मत्स्य वापरासंदर्भातील जिंगल्सचे प्रकाशन केले आणि देशांतर्गत माशांच्या वापरावर “टॅगलाईन / स्लोगन स्पर्धा विजेते” जाहीर केले.
या प्रसंगी बोलताना श्री. रुपाला म्हणाले की, देशाला तीन बाजूंनी विशाल किनारपट्टी लाभल्याने मत्स्यव्यवसाय क्षेत्रासाठी प्रचंड क्षमता असल्यामुळे याचा फायदा झाला आहे.या क्षेत्राचे महत्त्व लक्षात घेऊन सरकारने प्रधानमंत्री मत्स्य संपदा योजना सुरू केली. सरकारने सुरू केलेल्या विविध योजना तळागाळापर्यंत आणि शेवटच्या मच्छीमारांपर्यंत पोहोचविणे सुनिश्चित करावे असेही केंद्रीय मंत्री म्हणाले.हा दिवस राष्ट्रीय मत्स्यव्यवसाय विकास मंडळाचा 15 वा स्थापना दिन म्हणून साजरा केल्याबद्दल केंद्रीय मंत्र्यांनी मंडळाचे अभिनंदन केले.
मत्स्यव्यवसाय, पशुसंवर्धन आणि दुग्धविकास राज्यमंत्री श्री.एल. मुरुगन म्हणाले की, वाढत्या लोकसंख्येबरोबरच पोषक सुरक्षेचीही मागणी आहे आणि ही आवश्यकता पूर्ण करण्यासाठी मासे हा एक उत्कृष्ट स्त्रोत आहेत. ते म्हणाले की प्रधानमंत्री मत्स्य संपदा योजना ही आत्मनिर्भर भारत अंतर्गत पंतप्रधानांनी जाहीर केलेली एक महत्वाकांक्षी योजना आहे.ही योजना माशांच्या उत्पादनास निश्चितच चालना देईल आणि मच्छीमारांच्या जीवनात बदल घडवून आणेल.वेगवेगळ्या माशांच्या जातींच्या प्रजननासाठी संशोधन संस्थांनी नवीन तंत्रज्ञान विकसित केले पाहिजे, असे आवाहन त्यांनी केले.
देशभरातील सुमारे 500 मत्स्य उत्पादक, मत्स्य उद्योजक आणि मच्छिमार , व्यावसायिक, अधिकारी आणि शास्त्रज्ञांनी या कार्यक्रमात भाग घेतला.Jaydevi PS/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 269
रेल्वे मंत्रालय
रेल्वेशी संबंधित डिजिटल व्यवहारांमध्ये वाढ
नवी दिल्ली, 3 ऑगस्ट 2018
भारतीय रेल्वेच्या संकेतस्थळावरुन तिकिट आरक्षण करताना प्रवासी भाड्याची रक्कम डिजिटल व्यवहारांच्या आधारे भरता यावी यासाठी अनेक पर्याय उपलब्ध करुन देण्यात आले आहेत.
नेट बँकिंगबरोबरच क्रेडिट/डेबिट कार्ड, कॅशकार्ड, ई-वॉलेट तसेच युपीआय आणि भीम ॲपच्या माध्यमातून तिकिटाची रक्कम रोखरहित पद्धतीने जमा करता येईल. त्यासाठी अशी तिकिटे ऑनलाईन खरेदी करताना आकारले जाणारे सेवा शुल्क रद्द करण्यात आले आहे. 23 नोव्हेंबर 2016 रोजी हे शुल्क रद्द करण्यात आले. या सुविधेला 31.8.2018 पर्यंत मुदतवाढ देण्यात आली आहे. युपीआय किंवा भीमच्या माध्यमातून आरक्षित तिकिटांची खरेदी करतांना प्रवासी भाड्यावर 5 टक्के सवलत दिली जाते.
भारतीय रेल्वेच्या अखत्यारितील विविध ठिकाणी 10,000 विक्री केंद्रे उभारण्यासाठी रेल्वेने स्टेट बँक ऑफ इंडियाशी हातमिळवणी केली आहे. मोबाईल फोनवरुन तिकिटांचे आरक्षण करण्याची सुविधाही उपलब्ध करुन देण्यात आली आहे. युटीएस/पीआरएसच्या माध्यमातून क्रेडिट/डेबिट कार्डद्वारे तिकीट खरेदीवरील सेवा शुल्क रद्द करण्यात आले आहे. एटीव्हीएमच्या माध्यमातून स्मार्ट कार्ड रिचार्ज करणाऱ्या प्रवाशांना त्या रिचार्ज मूल्याच्या तीन टक्के रक्कम बोनस दिला जाईल. डिजिटल पद्धतीने केलेल्या विश्रांती कक्षाच्या आरक्षणासाठी 5 टक्के सवलत दिली जाईल तसेच ऑनलाईन तिकीटधारकांना 10 लाख रुपये मुल्यापर्यंतचे अपघात विमा सुरक्षा कवच मोफत दिले जाईल.
रेल्वे राज्यमंत्री राजेन गोहेन यांनी आज राज्यसभेत एका लेखी उत्तरात ही माहिती दिली.
M.Chopade/M.Pange/P.Malandkar
(Visitor Counter : 51
पंतप्रधान आर्थिक सल्लागार परिषद
पंतप्रधानांच्या आर्थिक सल्लागार परिषदेची बैठक
नवी दिल्ली, 18 नोव्हेंबर 2021
पंतप्रधानांच्या आर्थिक सल्लागार परिषदेच्या पदाधिकाऱ्यांची गुरुवार 18 नोव्हेंबर 2021 रोजी दिल्ली इथे बैठक झाली. वर्ष 2021-22 चा अर्थसंकल्प पारदर्शकता, वास्तविकता, सुधारणावादी आणि स्पष्टपणे विकासोन्मुख असल्याने लोकांच्या पसंतीस उतरला होता. चालू वर्षाच्या, 2021-22 च्या पलीकडे बघता, 2022-23 मध्ये वास्तववादी आणि नाममात्र  विकासाच्या संधी असण्याबद्दल सदस्य आशावादी होते. या मूळ परिणामांशिवाय, जास्तीत जास्त संपर्काची गरज असणारे क्षेत्र आणि बांधकाम क्षेत्रात 2022-23 मध्ये सुधारणा होण्याची चिन्हे आहेत. क्षमतांचा वापर वाढला की, खाजगी क्षेत्रातील गुंतवणूक देखील वाढेल. म्हणून, सभासदांचे असे मत झाले की वर्ष 2022-23 मध्ये वास्तविक विकास दर 7 ते 7.5% राहण्याची शक्यता आहे.
मात्र, याचा अर्थ असा नाही की, केंद्रीय अर्थसंकल्प 2022-23 मध्ये अवास्तव करमहसूल किंवा कराचे उत्साहवर्धक अनुमानित आकडे सादर केले जातील. केंद्रीय अर्थसंकल्प 2021-22 मध्ये मांडण्यात आलेल्या सुधारणांमुळे तसेच, पारदर्शकता आणि वास्तव आकडेवारीमुळे त्याचे कौतुक झाले. पंतप्रधानांच्या आर्थिक सल्लागार परिषदेच्या सदस्यांच्या मते, हेच परिणाम 2022-23 च्या अर्थसंकल्पातही मांडले जाऊ नयेत. या अतिरिक्त महसूलाचा वापर, भांडवली खर्चासाठी आणि मनुष्यबळावरील खर्चासाठी करता येईल, कारण कोविडकाळात मनुष्यबळाची कमतरता निर्माण झाली आहे. तसेच, या अर्थसंकल्पात, खाजगीकरणासाठीचा सुस्पष्ट आराखडा असावा आणि गेल्यावर्षीच्या अर्थसंकल्पात मांडण्यात आलेला विकासाभिमुख दृष्टिकोन या अर्थसंकल्पात देखील कायम ठेवला जावा, अशी अपेक्षा या बैठकीत व्यक्त करण्यात आली.
S.Patil/R.Aghor/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 139
माहिती आणि प्रसारण मंत्रालय
‘मायटी लिटल भीम: आय लव्ह ताज महाल’; भारतातल्या पहिल्या नेटफ्लिक्स मूळ अॅनिमेशन मालिकेचा ‘मिफ’मध्ये जागतिक प्रीमियर
भारताबाहेर 21 दशलक्षाहून अधिक घरांमध्ये ही मालिका पाहिली: कृष्ण मोहन चिंतपटला
अनोख्या पद्धतीने सादर केलेली उत्तम कथा नेहमीच प्रेक्षकांना आकर्षित करते: तीर्थदीप घोष
मुंबई, 30 मे 2022
‘मायटी लिटल भीम: आय लव्ह ताज महाल’ या भारतातल्या पहिल्या नेटफ्लिक्स मूळ अॅनिमेशन मालिकेने सर्व विक्रम तोडून जगभरात ठसा उमटवला आहे. भारताबाहेर 27 दशलक्षाहून अधिक घरांमध्ये ही मालिका पाहिली गेली, असे चित्रपटाच्या’ क्रिएटिव्ह’ दिग्दर्शकांनी आज 17व्या मुंबई आंतरराष्ट्रीय चित्रपट महोत्सवात  या मालिकेच्या जागतिक प्रीमियरमध्ये सांगितले. ते म्हणाले, अधिकृत नेटफ्लिक्स किड्स आणि फॅमिली यू ट्यूब वाहिनीवर हा सर्वाधिक पाहिला जाणारा व्हिडिओ आहे.
मालिकेच्या स्क्रिनिंगच्यावेळी ‘अॅनिमेशन इन इंडिया फॉर द वर्ल्ड’ या विषयावरील मास्टरक्लासला मार्गदर्शन करताना चिंतपटला म्हणाले, “भारताला एक महान संस्कृती आणि वारसा आहे. या अॅनिमेशन मालिकेत आम्ही प्रसिद्ध ताजमहाल आणि इतर अनोख्या पैलूंचा वापर केला आहे, त्यामधून आमच्या संस्कृतीची आणि सामग्रीची समृद्धता दर्शवते. अॅनिमेटिंगसाठी जगाच्या दृष्टीने भारत एक 'परिपूर्ण भूमी' असल्याचे हा चित्रपट स्वतःच दर्शवतो.”
“अनोख्या पद्धतीने सादर केलेली चांगली कथा नेहमीच प्रेक्षकांना आकर्षित करते. हा चित्रपट मुख्यत्वेकरून लहान मुलांसाठी असल्यामुळे, टीमने त्यांची मानसिकता आणि वर्तनशैलीशी संबंधित अनेक पैलूंचा विचार करून, संवेदनशीलतेने चित्रपट बनवला आहे,” असे चित्रपटाचे प्रॉडक्शन डिझायनर तीर्थदीप घोष यांनी यावेळी सांगितले.
हैदराबाद येथील अॅनिमेशन कंपनी- ग्रीन गोल्ड अॅनिमेशन प्रायव्हेट लिमिटेड द्वारे हा मास्टर क्लास घेण्यात आला. मोठ्या प्रमाणावर लोकप्रिय आणि प्रशंसनीय ठरलेल्या अॅनिमेटेड मालिकेच्या निर्मिती प्रक्रियेचा विस्ताराने आढावा यावेळी घेण्यात आला.
‘मायटी लिटल भीम: आय लव्ह ताज महाल’:- जे पहिल्यांदाच प्रत्यक्ष आणि ऑनलाइन दोन्ही पद्धतीने महोत्सवात सहभागी झाले आहेत, त्यांना भारतातील पहिली नेटफ्लिक्स मूळ अॅनिमेशन मालिका आज मुलांसाठी मोफत दाखवण्यात आली.PIB MIFF Team | R.Aghor/S.Bedekar/Darshana/MIFF-24
|
|
चांगल्या सिनेमांची प्रसिद्धी तुमच्यासारख्या चांगल्या सिनेप्रेमींच्या कौतुकामुळेच होते, यावर आमचा विश्वास आहे. तुमचं सिनेमाबद्दलचं प्रेम समाज माध्यमांवर #AnythingForFilms / #FilmsKeLiyeKuchBhi and #MIFF2022 वापरून शेयर करा. चला सिनेमाबद्दलचं हे प्रेम सगळ्यांपर्यंत पोहचवूया !
|
|
#MIFF2022 मधल्या कुठल्या सिनेमानं तुमच्या काळजाचा ठोका चुकवला? #MyMIFFLove वापरून जगाला कळू द्या MIFF मधला तुमचा आवडता सिनेमा कुठला ?
|
|
जर कथा तुमच्या काळजाला भिडली असेल तर, आम्हाला संपर्क करा! तुम्हाला सिनेमा किंवा निर्मात्याबद्दल आणखी माहिती हवी आहे का? विशेषतः जर तुम्ही पत्रकार किंवा ब्लॉगर आहात आणि सिनेमाशी संबंधित लोकांशी बोलायचं आहे? पीआयबी तुमची त्यांच्याशी गाठ घालून देईल, आमचे अधिकारी महेश चोपडे यांच्याशी +91-9953630802 वर कॉल करा. किंवा miff.pib[at]gmail[dot]com वर आम्हाला मेल करा.
|
|
कोविड महामारी नंतर पहिल्यांदाच होत असलेल्या ह्या महोत्सवात, चित्रपट रसिक ऑनलाइन पण महोत्सवाचा आस्वाद घेऊ शकतील. ऑनलाईन प्रतिनिधी म्हणून आपण मोफत नोंदणी करू शकता  https://miff.in/delegate2022/hybrid.php?cat=aHlicmlk या संकेतस्थळावर तुम्हाला स्पर्धा विभागातले चित्रपट उपलब्ध झाल्यावर बघता येतील.
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 113
कार्मिक, सार्वजनिक तक्रार आणि निवृत्ती वेतन मंत्रालय
भारताची मोठी लोकसंख्या हे राष्ट्र उभारणीचे साधन ठरू शकेल . युवकांबरोबरच निवृत्ती धारक तसेच इतर ज्येष्ठ नागरिकही बलशाली आणि समृद्ध भारताच्या उभारणीसाठी आपले योगदान देऊ शकतील : केंद्रीय राज्यमंत्री जितेंद्र सिंह
नवी दिल्ली, 15 जून 2023
भारताची मोठी लोकसंख्या राष्ट्र उभारणीसाठीचे साधन ठरू शकेल असे प्रतिपादन केंद्रीय विज्ञान आणि तंत्रज्ञान राज्यमंत्री , पंतप्रधान कार्यालयाचे राज्यमंत्री, अणुऊर्जा विभाग आणि अंतराळ विभाग आणि कार्मिक, सार्वजनिक तक्रारी आणि निवृत्तीवेतन विभाग राज्यमंत्री जितेंद्र सिंह यांनी आज केले. बलशाली आणि समृद्ध भारताच्या उभारणीसाठी तरुणांबरोबरच निवृत्त झालेल्या नागरिकांसह इतर ज्येष्ठ नागरिकांनाही योगदान देता येईल असे ते म्हणाले. विज्ञान भवन येथे झालेल्या 'निवृत्ती वेतन आणि निवृत्तीवेतनधारक कल्याण विभागाची नऊ वर्षे' या कार्यक्रमात बोलताना केंद्रीय राज्यमंत्री जितेंद्र सिंग म्हणाले की, भारताची 70 टक्क्यांहून अधिक लोकसंख्या 40 वर्षे वयाहून कमी वयोगटातील असली तरी साठ वर्षे वयाहून अधिक नागरिकांची संख्याही भारतात वेगाने वाढत आहे हे सुद्धा वास्तव आहे. साठ वर्षांहून जास्त वयोगटातील हे नागरिक निरोगी आणि कार्यक्षम तर आहेतच याशिवाय त्यांच्याकडे प्रशासन आणि विविध क्षेत्रीय कामांचा अनुभव आहे. "2047 सालातील भारत" या संकल्पासाठी त्यांना आपले योगदान देणे शक्य आहे. भारतातील निवृत्तीधारकांची संख्या ही नोकरी करणाऱ्या कर्मचाऱ्यांपेक्षा जास्त आहे आणि निवृत्तीनंतरही ते आपली बहुमूल्य सेवा देऊ करतील तर ते परिस्थिती बदलासाठीचे मोठे साधन ठरेल.
पंतप्रधानांच्या सूचनेवरून विभागाने या आधीच 'अनुभव' नामक पोर्टल सुरू केले आहे. या पोर्टलवर निवृत्त सरकारी कर्मचाऱ्यांची माहिती संकलित केली आहे. हे पोर्टल आमच्यासाठी मोठा स्रोत आहे, अशी माहिती जितेंद्र सिंग यांनी यावेळी दिली.
निवृत्ती वेतन आणि निवृत्तीवेतन धारक कल्याण विभागाने पेन्शन अदालत ही संकल्पना सुरु केली, त्याचबरोबर दूरदृश्य प्रणालीच्या माध्यमातून डिजिटल अदालत भरवणारे तंत्रज्ञानही या विभागाकडून वापरले जाते.
S.Kane/V.Sahjrao/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 54
गृह मंत्रालय
पद्म पुरस्कार 2019 साठी 49,992 विक्रमी नामांकने प्राप्त
(नवी दिल्ली, 11 ऑक्टोबर 2018
पद्म पुरस्कार 2019 साठी 49,992 इतके विक्रमी नामांकने प्राप्त झाली असून 2010 च्या तुलनेत ती 32 पटीने अधिक आहेत. 2010 मध्ये 1313, 2016 मध्ये 18,768 तर 2017 मध्ये 35,595 इतके नामांकने प्राप्त झाली होती.
सरकारने खऱ्या अर्थाने पद्म पुरस्काराचे जनतेच्या पुरस्कारांमध्ये परिवर्तन केले आहे. या सर्वोच्च नागरी पुरस्कारांसाठी पात्र उमेदवारांना नामांकन करण्यासाठी जनतेला प्रोत्साहित करण्यात येत आहे.
2016 मध्ये पद्म पुरस्कारांची नामांकन प्रक्रिया ऑनलाईन करण्यात आली. यामुळे लोकांना सहजपणे यात सहभागी होता येत आहे. नामांकन पत्र पाठवण्याची शेवटची तारीख 15 सप्टेंबर 2018 होती. प्रजासत्ताक दिनाच्या पूर्वसंध्येला पद्म पुरस्कारांची घोषणा केली जाते.
N.Sapre/S.Kane/P.Kor
रेल्वे मंत्रालय
रेल्वे मंत्री श्री अश्विनी वैष्णव यांनी ‘भारत गौरव ट्रेन’ सुरू करण्याची केली घोषणा
नवी दिल्ली, 23 नोव्हेंबर 2021
रेल्वे मंत्री श्री अश्विनी वैष्णव यांनी आज पर्यटक सर्किट ट्रेन्स संकल्पना आधारित भारत गौरव रेल्वेगाड्या  सुरू करण्याची घोषणा केली. या रेल्वेगाड्या भारताचा समृद्ध सांस्कृतिक वारसा आणि भव्य ऐतिहासिक ठिकाणे भारतातील आणि जगातील पर्यटकांना दाखवण्याची पंतप्रधान नरेंद्र मोदी यांची दृष्टी साकार करण्यास मदत करतील असे पत्रकार परिषदेत प्रसारमाध्यमांशी बोलताना ते म्हणाले.
पर्यटन क्षेत्रातील व्यावसायिकांच्या मुख्य क्षमतांचा फायदा पर्यटन सर्किट ओळख पटवण्यासाठी, विकसित करण्यासाठी आणि भारताच्या विशाल पर्यटन क्षमतेचा फायदा करून घेण्यासाठी संकल्पना-आधारित ट्रेन चालवून केला जाईल असे ते म्हणाले.
G.Chippalkatti/V.Ghode/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 169
आरोग्य आणि कुटुंब कल्याण मंत्रालय
कोविड-19 ची अद्ययावत माहिती
देशव्यापी कोविड प्रतिबंधक लसीकरण मोहिमे अंतर्गत आतापर्यंत 189 कोटी 23 लाख लसींच्या मात्रा देण्यात आल्या आहेत.
भारतातील उपचाराधीन रुग्णांची संख्या सध्या 19,500 आहे
उपचाराधीन रुग्णांचे प्रमाण 0.05% आहे
रुग्ण बरे होण्याचा दर सध्या 98.74% आहे.
गेल्या 24 तासात 2,723 रुग्ण बरे झाले, त्यामुळे बरे झालेल्या एकूण रुग्णसंख्या वाढून 4,25,38,976 वर
गेल्या 24 तासात 3,157 नवे रुग्ण आढळले.
दैनंदिन पॉझिटिव्हिटी दर 
साप्ताहिक पॉझिटिव्हिटी दर 
आतापर्यंत एकूण 83.82 कोटी चाचण्या करण्यात आल्या. गेल्या 24 तासात 2,95,588 चाचण्या करण्यात आल्या.
पर्यटन मंत्रालय
'स्वदेश दर्शन' योजनेच्या पर्यावरणपूरक संकल्पनेअंतर्गत देशातील 6 प्रकल्पांना पर्यटन मंत्रालयाची मंजुरी : जी. किशन रेड्डी
नवी दिल्ली, 10 फेब्रुवारी 2022
पर्यटन मंत्रालयाने देशात पर्यावरणपूरक पर्यटनाला चालना देण्यासाठी स्वदेश दर्शन योजनेअंतर्गत विकसित करण्यात येणाऱ्या पंधरा संकल्पना आधारित सर्किट्सपैकी एक म्हणून पर्यावरणपूरक सर्किट निश्चित केले आहे. पर्यटन मंत्रालयाने ‘स्वदेश दर्शन’ योजनेमधील पर्यावरणपूरक संकल्पने अंतर्गत 6 प्रकल्पांना मंजुरी दिली आहे.
मंत्रालयाने 27 सप्टेंबर 2021 रोजी संयुक्त राष्ट्र पर्यावरण कार्यक्रम  आणि रिस्पॉन्सिबल टुरिझम सोसायटी ऑफ इंडिया  सोबत सामंजस्य करारावर स्वाक्षरी केली आहे. परस्परांच्या पर्यटन क्षेत्रातील ‘शाश्वतता उपक्रमांना’ सक्रियपणे प्रोत्साहन आणि पाठबळ देण्यासाठी उपाययोजना हाती घेणे आणि जिथे शक्य असेल तिथे सहयोगी पद्धतीने कार्य करणे हा या कराराचा उद्देश आहे.
पर्यावरण, वन आणि हवामान बदल मंत्रालयाने वन आणि वन्यजीव क्षेत्रात शाश्वत पर्यावरण पर्यटन -2021 संदर्भात मार्गदर्शक तत्वे जारी केल्याची माहिती मंत्रालयाने दिली आहे. पर्यावरणपूरक पर्यटन स्थळांचे वहन क्षमता विश्लेषण-आधारित वर्णन समाविष्ट असलेली पर्यटन योजना तयार करण्याची तरतूद या मार्गदर्शक तत्वांच्या माध्यमातून उपलब्ध झाली आहे. या मार्गदर्शक तत्त्वांमध्ये संबंधित राज्ये/केंद्रशासित प्रदेशांद्वारे पर्यावरणपूरक पर्यटन स्थळांची नियमित देखभाल करण्याची तरतूदही आहे.
Jaydevi PS/S.Chavan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 168
राष्ट्रपती कार्यालय
डॉ. सर्वपल्ली राधाकृष्णन यांच्या जयंतीनिमित्त राष्ट्रपतींकडून आदरांजली
राष्ट्रपती श्री राम नाथ कोविंद, यांनी भारताचे माजी राष्ट्रपती डॉ. सर्वपल्ली राधाकृष्णन, यांच्या जयंतीनिमित्त राष्ट्रपती भवन येथे आज  आदरांजली अर्पण केली. डॉ. राधाकृष्णन यांच्या तैलचित्रासमोर राष्ट्रपती आणि राष्ट्रपती भवनाच्या अन्य अधिकाऱ्यांनी पुष्पांजली अर्पण केली.
रस्ते वाहतूक आणि महामार्ग मंत्रालय
ई 12 आणि ई 15 इंधनांसाठी व्यापक उत्सर्जन मानके अधिसूचित
रस्ते वाहतूक आणि महामार्ग मंत्रालयाने 28 जून 2021 रोजी मसुदा अधिसूचना जारी केली ज्यात ई-12  आणि ई 15 इंधनांसाठी व्यापक उत्सर्जन मानके अधिसूचित केली आहेत . यामुळे वाहन इंधन म्हणून त्यांचा वापर सुलभ होईल.
सर्व संबंधित हितधारकांकडून तीस दिवसांच्या कालावधीत सूचना मागवण्यात आल्या आहेत.
वाणिज्य आणि उदयोग मंत्रालय
औद्योगिक मंजुरी आणि परवानग्यांसाठी लवकरच एक खिडकी योजना स्थापित केली जाणार
सरकार लँड बँक तयार करण्याचे काम करीत आहे, यासाठी सहा राज्यांची संमती : पीयूष गोयल
नवी दिल्ली, 27 जुलै 2020
देशात औद्योगिक मंजूरी आणि परवानग्यांसाठी सरकार लवकरच एक खिडकी योजना सुरु करणार आहे. वाणिज्य आणि उद्योग मंत्री पीयूष गोयल यांनी सार्वभौम संपत्ती फंड, परकीय पेन्शन फंड आणि इतर गुंतवणूकदारांशी व्यवसाय सुलभतेबाबात बोलताना सांगितले की, ही एक वास्तविक एक खिडकी असेल आणि यासाठी संबंधित राज्य सरकारे आणि केंद्रीय मंत्रालयांना विश्वासात घेतले आहे.
मंत्री म्हणाले की, सरकार भू बँक  तयार करण्यावर काम करत आहे, यासाठी सहा राज्यांनी मान्यताही दिली आहे. संभाव्य गुंतवणूकदार या लँड बँकेतून आपल्या दूरस्थ कार्यालयातूनच उद्योगांचे स्थान निश्चित करण्यासाठी जागा शोधतील, ज्यामुळे त्यांना जमीन मालकी संस्थांच्या कार्यालयांना वारंवार भेट द्यावी लागणार नाही.
पीयूष गोयल पुढे म्हणाले, सरकारने सुरुवातीला 12 औद्योगिक क्षेत्रांवर लक्ष केंद्रित केले आहे आणि त्यात आता 20 पर्यंत वाढ झाली आहे. यामुळे गुंतवणूक वाढण्यास मदत होईल आणि देशातील स्पर्धेला लाभ होईल. या क्षेत्रांमध्ये, फर्निचर, वातानुकूलन, चामडे, पादत्राणे, कृषी-रसायने, खाण्यासाठी तयार अन्नपदार्थ, पोलाद, अॅल्युमिनिअम, तांबे, वस्त्रोद्योग, इलेक्ट्रीक वाहने, सुटे भाग, टीव्ही सेट टॉप बॉक्स, सीसीटीव्ही, क्रीडा साहित्य, इथेनॉल निर्मिती आणि जैव-इंधन आणि खेळणी यांचा समावेश आहे. ते म्हणाले, आत्मनिर्भर भारत म्हणजे भारताने जगासाठी आपले दरवाजे बंद केले नाहीत तर दरवाज्यांचा विस्तार करुन गुणवत्तापूर्ण भारतीय उत्पादनांवर लक्ष केंद्रीत करुन, भारतातील उत्पादनासाठी मोठ्या प्रमाणात अर्थव्यवस्था वृद्धिंगत करणे होय.
मंत्री म्हणाले, आरोग्य आणि शैक्षणिक क्षेत्रात परकीय गुंतवणूकीसाठी अनुकूल वातावरण निर्माण करण्यात येईल. गुंतवणूकदारांना धोरण, प्रक्रिया, नियमन यासंबंधी पूर्ण पाठिंबा दिला जाईल आणि प्रत्येक बाब पारदर्शी, खुली आणि न्याय्य असेल. श्रम सुधारणांच्या बाबतीत बोलताना गोयल म्हणाले, कामगार आणि गुंतवणूकदार दोघांच्या हितासाठी समतोल साधला जाईल.
पीयूष गोयल पुढे म्हणाले, सरकारने नागरिकांच्या आयुष्यावर योग्य लक्ष केंद्रीत करुन जगातील सर्वात कडक टाळेबंदी लागू केली होती. कोरोना संक्रमणाचे योग्य व्यवस्थापन करताना दीर्घकालीन दृष्टीकोनातून हे महत्त्वाचे ठरले. सध्या देशाने जीवनाबरोबरच उपजिवीकेवर लक्ष केंद्रीत केले आहे आणि आपण आता अनलॉक टप्प्यात आहोत. आर्थिक कृती सन्मानजनक पातळीवर पोहोचल्याचे विविध निर्देशकांतून दिसून येत आहे.
गोयल म्हणाले, भारतात जोखीम-लाभ गुणोत्तर खूप अनुकूल आहे. देशाच्या विकासगाथेत सहभागी होण्यासाठी त्यांनी परकीय गुंतवणूकदारांना निमंत्रित केले.M.Chopade/S.Thakur/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 168
पंतप्रधान कार्यालय
कर्नाटकच्या मुख्यमंत्र्यांनी पंतप्रधानांची घेतली भेट
नवी दिल्ली, 3 ऑगस्ट 2023
कर्नाटकचे मुख्यमंत्री सिद्धरामय्या यांनी आज पंतप्रधान नरेंद्र मोदी यांची भेट घेतली.
पंतप्रधान कार्यालयाने ट्विट केले;
“कर्नाटकचे मुख्यमंत्री सिद्धरामय्या @siddaramaiah यांनी पंतप्रधान नरेंद्र मोदी @narendramodi यांची भेट घेतली.
@CMofKarnataka”
S.Patil/V.Yadav/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
उपराष्ट्रपती कार्यालय
74 व्या प्रजासत्ताक दिनाच्या पूर्वसंध्येला उपराष्ट्रपतींनी देशाला दिल्या शुभेच्छा
नवी दिल्ली, 25 जानेवारी 2023
उपराष्ट्रपती जगदीप धनखड यांनी 74 व्या प्रजासत्ताक दिनाच्या पूर्वसंध्येला देशाला शुभेच्छा दिल्या आहेत. उपराष्ट्रपतींनी दिलेल्या एका संदेशात म्हटले आहे,
"74 व्या प्रजासत्ताक दिनाच्या शुभप्रसंगी मी सर्व देशवासियांचे हार्दिक अभिनंदन करतो आणि शुभेच्छा देतो.
प्रजासत्ताक दिवस आपल्या घटनेमध्ये समाविष्ट असलेल्या अनेक युगांपासूनच्या सभ्यता, मूल्ये यांच्यावर असलेला आपला विश्वास अधिक दृढ करण्याची संधी प्रदान करतो. ज्याप्रमाणे आपण सर्वजण जाणतो की, या काळामध्ये सर्व प्रतिष्ठित स्वातंत्र्य सेनानी, महान विचारवंत आणि अनाम वीरांच्या योगदानाचे स्मरण करण्याची पवित्र संधीही मिळते. या सर्व महान नायकांच्या बलिदानाने आपल्या प्रजासत्ताकाची पायाभरणी झाली आहे.
याप्रसंगी, आपण राष्ट्रासाठी केलेल्या महान कार्याचे, देशाने विविध क्षेत्रात मिळवलेल्या यशाचे स्मरण करून नवीन उत्साहाने राष्ट्र निर्माणाच्या प्रयत्नांमध्ये स्वत:ला पुन्हा एकदा समर्पित करुया.’’
Following is the Hindi version of the message:
“मैं 74वें गणतंत्र दिवस के शुभ अवसर पर सभी देशवासियों को हार्दिक बधाई और शुभकामनाएं देता हूं।
गणतंत्र दिवस हमारे संविधान में निहित सदियों पुराने सभ्यतागत मूल्यों में हमारे विश्वास की पुष्टि करने का अवसर प्रदान करता है। जैसा कि हम जानते हैं कि यह सभी प्रतिष्ठित स्वतंत्रता सेनानियों, महान विचारकों और गुमनाम नायकों के योगदान को याद करने का एक पवित्र अवसर भी है, जिनके बलिदान ने हमारे गणतंत्र की नींव रखी है।
इस अवसर पर, हम अपनी उपलब्धियों को याद करते हुए और नए जोश के साथ राष्ट्र निर्माण के प्रयास के प्रति खुद को फिर से समर्पित करें।”
S.Patil/S.Bedekar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 110